# Csongrád Város Polgármesterétől

**„M”**

Száma: FJL/435-2/2020

Témafelelős: Keller Ilona

**E L Ő T E R J E S Z T É S**

**Csongrád Város Önkormányzata Képviselő-testületének**

**2020. szeptember 24-én tartandó ülésére**

*Tárgy: Csongrád város vízi közműveinek 2021-2035. Gördülő Fejlesztési Terve jóváhagyása.*

**Tisztelt Képviselő-testület!**

A víziközmű-szolgáltatásról szóló 2011. évi CCIX. törvény alapján a víziközművek gördülő fejlesztési tervét (továbbiakban GFT.) minden év szeptember 30-ig jóváhagyásra be kell nyújtani az Magyar Energetikai és Közmű-Szabályozási Hivatalhoz.

Ez a kötelezettség az „Ellátásért felelős”-t, tehát az önkormányzatot, mint tulajdonost terheli, ugyanakkor az Alföldvíz Zrt, mint szolgáltató és üzemeltető a fejlesztési terv elkészítésében és engedélyeztetésében közreműködik illetve meghatalmazás alapján eljár. Az Alföldvíz ZRT. ebben az évben is elkészítette a GFT pótlási felújítási tervrészeit, amelyek az előterjesztés 1. számú mellékletét képezik.

A gördülő fejlesztési tervet 15 évre kell elkészíteni, azonban konkrét műszaki tartalmat csak a következő évre vonatkozóan tartalmaz.

A 2021-2035 évi gördülő fejlesztési tervet az Alföldvíz Zrt. elkészítette és jóváhagyásra megküldte, amely jelen előterjesztés 1. számú mellékletét képezi. A gördülő fejlesztési terv 8 munkarészből áll az alábbi tagolás szerint:

1. beruházási terv Csongrád ivóvízhálózat
2. felújítási és pótlási terv Csongrád ivóvízhálózat
3. beruházási terv Bokros ivóvízhálózat
4. felújítási és pótlási terv Bokros ivóvízhálózat
5. Kút létesítése
6. beruházási terv szennyvízhálózat
7. felújítási és pótlási terv szennyvízhálózat
8. beruházási terv szennyvíztisztító
9. felújítási és pótlási terv szennyvíztisztító

Az előző évek tapasztalatait figyelembe véve a GFT mind rövid, mind középtávon kiemelt prioritásként kezeli a rendkívüli helyzetekből adódó azonnali feladatok ellátását. A GFT tartalmazza továbbá az önkormányzat által benyújtott, jelenleg tartaléklistás pályázatban szerepeltetett felújításokat is. A beruházási tervrész készítése kapcsán az üzemeltető Alföldvíz Zrt. felhívta az önkormányzatok figyelmét, hogy az eddigiektől eltérően a beruházások tervezésénél közép és hosszú távon ne a rendelkezésre álló pénzügyi források (befolyó bérleti díjak) mentén állítsák össze a tervet, hanem pályázati források bevonásának lehetőségét is vegyék figyelembe. Ennek megfelelően elsősorban az ivóvíz ágazat területén a szükségesnek ítélt, de az eddigiekben forráshiány miatt nem szerepeltetett nagyberuházásokat (víztoronyrekontrukció/ivóvízhálózat kiváltása) is beemeltük a beruházási tervekbe. A 2021-2035 évre vonatkozó beruházási terv tartalmazza továbbá az Alföldvíz által javasolt 2 db új kút létesítésre vonatkozó adatokat is.

A Képviselő-testület a 181/2017. (IX.28.) önkormányzati határozatában foglaltak szerint a 2019. évben megvalósult vízi közművekhez köthető beruházások, pótlások, felújítások részletes kimutatása az előterjesztés 2. számú mellékletét képezi.

Kérem a Tisztelt Képviselő-testületet a mellékelt 2021-2035. évi gördülő fejlesztési terv elfogadására, hogy annak benyújtásával a törvényi kötelezettségünknek eleget tehessünk.

## HATÁROZATI JAVASLAT

Csongrád Város Önkormányzatának Képviselő-testülete megtárgyalta a *Csongrád város vízi közműveinek 2021-2035. Gördülő Fejlesztési Terve jóváhagyása* címűelőterjesztést, és az alábbi döntést hozza:

1. A Képviselő-testület a *Csongrád város vízi közműveinek 2021-2035. évi Gördülő Fejlesztési Tervét* az előterjesztés 1. számú melléklete szerint jóváhagyja és felhívja a Polgármestert, hogy a Fejlesztési Tervet küldje meg az Alföldvíz Zrt-nek.

Határidő: azonnal

 Felelős: Bedő Tamás polgármester

2. A Képviselő-testület elfogadja a Csongrád város vízi közműveinek felújításáról, pótlásáról adott 2019. évi tájékoztatót és kéri a polgármestert, hogy az adott évi gördülő fejlesztési tervek jóváhagyásával egy időben a továbbiakban is számoljon be az előző évben megvalósult feladatokról.

Határidő: szöveg szerint

 Felelős: polgármester

Erről jegyzőkönyvi kivonaton értesítést kap:

1. A Képviselő-testület tagjai
2. Fejlesztési és Üzemeltetési Iroda
3. Alföldvíz Regionális Víziközmű-szolgáltató Zrt.

Csongrád, 2020. szeptember 16.

 Bedő Tamás

 polgármester